  Виталий Пронин Пӧсь ӧй вал ай ке но, шаерысьтымы 6 мурт выйиз ни. Воложкаын пичи выж вылысен 11-15 аресъем 4 кузя пиналъёс вуэ тэтчаса шудӥллям но, одӥгез эшсы вуысь потымтэ. Туспуктӥз Э. СтепановРоссиысь МЧС-лэн Удмурт Республикая Валтӥсь управлениысьтыз шуръёс вылын кышкытлыклэсь утёнъя ёзэн кивалтӥсь Алексей Анохин ивортэмъя, берло нуналъёсы гинэ шудтэм учыръёс пусъемын вал. Кылсярысь, 15-тӥ июне спасательёслы 2 интыысь жингыртӥзы. Воложкаын пичи выж вылысен 11-15 аресъем 4 кузя пиналъёс вуэ тэтчаса шудӥллям но, одӥгез эшсы вуысь потымтэ. Соосты синйылтэм 67 аресъем Александр Козырев. Вуэ тэтчем пияшез шедьтыса, ярдуре поттэм но нырысетӥ юрттэт сётэм. Эмчиос верамъя, эшшо 1 минут ортчысал на ке, нылпиез утьыны ӧз луысал ни. Мукетыз учыр вылэм Воткаын: 1984-тӥ арын вордӥськем воргоронлы вуысь улэпкын потыны кылдымтэ ни. — Быдэ вуымтэ нылпиос шуре огназы ветлыны кулэ ӧвӧл, — шуэ Алексей Анохин. — Жаляса верано, арлы быдэ шудтэм учыръёс кылдо. 2018-тӥ арын шаерысьтымы 7 пинал вуэ выйиз, 2019-тӥ арын — 6 пинал. Оскем потэ, туэ лыдпус ичигес кылёз шуыса. Арлыдоосты но алэм потэ: шуре пыроно сазь йырын. Лыдпусъёс возьмато: вуэ выйисьёс пӧлысь ог 90 процентэз шӧмаськемын. Бадӟым шуръёс дорын котьку но спасательёс ужало, адямиосты гочато гуртъёс котырысь пичи шуръёс. Туннэ нуналлы Ижын но Глазовын пыласькон интыос дась ни. Матысь дыре соослэн лыдзы йылыны кулэ, та бордын рос-прос ужало ёросъёсысь муниципал кылдытэтъёсын кивалтӥсьёс. Пыласькон интыез усьтэмлэсь азьло шурлэсь пыдэссэ эскерыны кулэ водолазъёс, нош Роспотребнадзорын ужасьёс — вулэсь ӟечлыксэ, шур дурын кылдыны кулэ спасательёслэн постъёссы. ________ Валентина ЕМЕЛЬЯНОВА Теги: ву гужем югдур  